title: Rozhodnutie Rady z 10. novembra 2009 o uzavretí dohody v podobe protokolu medzi Európskym spoločenstvom a Libanonskou republikou, ktorým sa zriaďuje mechanizmus urovnávania sporov uplatniteľný na spory podľa ustanovení o obchode Euro-stredomorskej dohody o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej

text:
               14.12.2010

               SK

               Úradný vestník Európskej únie

               L 328/20

         ROZHODNUTIE RADY
   z 10. novembra 2009
   o uzavretí dohody v podobe protokolu medzi Európskym spoločenstvom a Libanonskou republikou, ktorým sa zriaďuje mechanizmus urovnávania sporov uplatniteľný na spory podľa ustanovení o obchode Euro-stredomorskej dohody o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej
   (2010/771/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 133 v spojení s prvou vetou prvého pododseku článku 300 ods. 2,
   so zreteľom na návrh Komisie,
   keďže:

               (1)

               Dňa 24. februára 2006 Rada poverila Komisiu začať rokovania s jej partnermi zo stredomorského regiónu s cieľom zriadiť mechanizmus urovnávania sporov týkajúcich sa obchodných ustanovení.

               (2)

               Komisia viedla rokovania v koordinácii s výborom zriadeným článkom 133 zmluvy a v rámci rokovacích smerníc vydaných Radou.

               (3)

               Komisia dokončila rokovania o dohode v podobe protokolu, ktorým sa zriaďuje mechanizmus urovnávania sporov uplatniteľný na spory podľa ustanovení o obchode Euro-stredomorskej dohody o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej (1).

               (4)

               Táto dohoda by sa mala schváliť,

         ROZHODLA TAKTO:
   Článok 1
   Dohoda v podobe protokolu medzi Európskym spoločenstvom a Libanonskou republikou, ktorým sa zriaďuje mechanizmus urovnávania sporov uplatniteľný na spory podľa ustanovení o obchode Euro-stredomorskej dohody o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej sa týmto schvaľuje v mene Spoločenstva.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v podobe protokolu s cieľom zaviazať Spoločenstvo.

      V Bruseli 10. novembra 2009

            Za Radu

            predseda

         A. BORG

      (1)  Ú. v. EÚ L 143, 30.5.2006, s. 2.
   PREKLAD
   Spoločné vyhlásenie
   Európskej únie a Libanonskej republiky
   pri podpísaní dohody v podobe protokolu, ktorým sa zriaďuje mechanizmus urovnávania sporov uplatniteľný na spory podľa ustanovení o obchode Euro-stredomorskej dohody o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej
   V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho nástupcom, pričom od tohto dátumu vykonáva všetky práva a preberá všetky povinnosti Európskeho spoločenstva.
   Odkazy na „Európske spoločenstvo“ v znení uvedenej dohody, ktorá sa dnes podpísala, sa preto majú na príslušných miestach vykladať ako odkazy na „Európsku úniu“.

      V Bruseli 11. novembra 2010

         Za Európsku úniu

         Za Libanonskú republiku

    ---documentbreak---

               14.12.2010

               SK

               Úradný vestník Európskej únie

               L 328/21

         PROTOKOL
   medzi Európskym spoločenstvom a Libanonskou republikou, ktorým sa zriaďuje mechanizmus urovnávania sporov uplatniteľný na spory podľa ustanovení o obchode Euro-stredomorskej dohody o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej
   EURÓPSKE SPOLOČENSTVO,
   ďalej len „Spoločenstvo“,
   na jednej strane, a
   LIBANONSKÁ REPUBLIKA,
   ďalej len „Libanon“,
   na strane druhej,
   SA DOHODLI TAKTO:
   KAPITOLA I

      CIEĽ A ROZSAH

   Článok 1
   Cieľ
   Cieľom tohto protokolu je predchádzať všetkým obchodným sporom medzi stranami a urovnávať ich s cieľom dospieť k obojstranne prijateľnému riešeniu tam, kde to je možné.
   Článok 2
   Uplatňovanie protokolu
   Ustanovenia tohto protokolu sa uplatňujú na akýkoľvek spor týkajúci sa výkladu a uplatňovania ustanovení hlavy II (s výnimkou článkov 23, 24 a 25) Euro-stredomorskej dohody o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej (ďalej len „dohoda o pridružení“), ak nie je výslovne stanovené inak (1). Článok 82 dohody o pridružení sa uplatňuje na spory týkajúce sa uplatňovania a výkladu ostatných ustanovení uvedenej dohody.
   KAPITOLA II

      KONZULTÁCIE A MEDIÁCIA

   Článok 3
   Konzultácie
   1.   Strany sa usilujú o vyriešenie akéhokoľvek rozdielu vo výklade a uplatňovaní ustanovení uvedených v článku 2 tak, že pod záštitou asociačnej rady v dobrej viere začnú konzultácie s cieľom čo najskôr dosiahnuť rýchle, spravodlivé a vzájomne prijateľné riešenie.
   2.   Strana požiada o konzultácie prostredníctvom písomnej žiadosti adresovanej druhej strane, v ktorej uvedie sporné opatrenie a tie ustanovenia dohody o pridružení, ktoré pokladá za uplatniteľné, a kópiu tejto žiadosti zašle podvýboru pre priemysel, obchod a služby.
   3.   Konzultácie sa uskutočnia do 30 dní odo dňa prijatia žiadosti na území žalovanej strany, ak sa strany nedohodnú inak. Konzultácie sa považujú za ukončené do 60 dní odo dňa prijatia žiadosti s výnimkou prípadu, ak sa obidve strany nedohodnú v konzultáciách pokračovať. Konzultácie, a najmä všetky informácie a stanoviská, ktoré strany v priebehu týchto konaní predložili, resp. zaujali, zostanú dôverné a nepoškodia práva ani jednej strany v akýchkoľvek ďalších konaniach.
   4.   Konzultácie o naliehavých záležitostiach vrátane tých, ktoré sa týkajú tovaru podliehajúceho skaze alebo sezónneho tovaru, sa uskutočnia do 15 dní odo dňa prijatia žiadosti a považujú sa za ukončené do 30 dní odo dňa prijatia žiadosti.
   5.   Ak strana, ktorej je žiadosť o konzultácie adresovaná, na ňu neodpovie do 10 pracovných dní odo dňa jej prijatia, alebo ak sa konzultácie neuskutočnia v lehotách stanovených v odseku 3 alebo odseku 4, alebo ak boli konzultácie ukončené bez toho, aby sa dospelo k dohode o vzájomne prijateľnom riešení, žalujúca strana môže v súlade s článkom 5 požiadať o zriadenie rozhodcovského tribunálu.
   Článok 4
   Mediácia
   1.   Ak konzultácie neprinesú vzájomne prijateľné riešenie, strany sa môžu dohodnúť, že vec predložia mediátorovi. Každá žiadosť o mediáciu sa musí podať v písomnej forme podvýboru pre priemysel, obchod a služby s uvedením opatrenia, ktoré je predmetom konzultácií, ako aj vzájomne dohodnutých podmienok mediácie. Každá strana sa zaväzuje s porozumením posudzovať žiadosti o mediáciu.
   2.   Ak sa strany nedohodnú na mediátorovi do piatich pracovných dní odo dňa prijatia žiadosti o mediáciu, predsedovia podvýboru pre priemysel, obchod a služby alebo ich zástupca vyberú mediátora žrebovaním z jednotlivcov, ktorí sú na zoznamoch uvedených v článku 19 a ktorí nie sú štátnymi príslušníkmi žiadnej zo strán. Výber sa uskutoční do 10 pracovných dní odo dňa prijatia žiadosti o mediáciu. Mediátor zvolá zasadnutie strán najneskôr do 30 dní od svojho zvolenia. Každá strana predloží mediátorovi svoje vyjadrenie najneskôr do 15 dní pred zasadnutím a mediátor si môže vyžiadať od strán alebo od odborníkov alebo technických poradcov dodatočné informácie, ktoré pokladá za potrebné. Všetky takto získané informácie sa musia oznámiť obom stranám, aby sa k nim vyjadrili. Mediátor oznámi svoje stanovisko najneskôr do 45 dní od svojho zvolenia.
   3.   Stanovisko mediátora môže zahŕňať odporúčanie na opatrenia, ktorými možno spor vyriešiť v súlade s ustanoveniami uvedenými v článku 2. Stanovisko mediátora je nezáväzné.
   4.   Strany sa môžu dohodnúť na zmene lehôt uvedených v odseku 2. Mediátor môže o zmene týchto lehôt rozhodnúť aj na žiadosť ktorejkoľvek zo strán alebo zo svojej vlastnej iniciatívy z dôvodu konkrétnych ťažkostí dotknutej strany alebo zložitosti prípadu.
   5.   Konania zahrnujúce mediáciu, najmä stanovisko mediátora a všetky informácie a stanoviská, ktoré strany v priebehu týchto konaní predložili, resp. zaujali, zostanú dôverné a nepoškodia práva ani jednej strany v akýchkoľvek ďalších konaniach.
   6.   Ak sa strany dohodnú, postupy súvisiace s mediáciou môžu pokračovať súbežne s rozhodcovským konaním.
   7.   Nahradenie mediátora sa uskutoční len z dôvodov uvedených v pravidlách 17 až 20 rokovacieho poriadku a v súlade s tam stanovenými postupmi.
   KAPITOLA III

      POSTUPY UROVNÁVANIA SPOROV

      ODDIEL I

         Rozhodcovské konanie

   Článok 5
   Začatie rozhodcovského konania
   1.   Ak sa stranám nepodarí vyriešiť spor konzultáciami podľa článku 3 alebo na základe mediácie podľa článku 4, žalujúca strana môže požiadať o zriadenie rozhodcovského tribunálu.
   2.   Žiadosť o zriadenie rozhodcovského tribunálu sa podáva písomne žalovanej strane a podvýboru pre priemysel, obchod a služby. Žalujúca strana vo svojej žiadosti uvedie konkrétne sporné opatrenie a vysvetlí, akým spôsobom toto opatrenie porušuje ustanovenia uvedené v článku 2. O zriadenie rozhodcovského tribunálu sa požiada najneskôr do 18 mesiacov odo dňa prijatia žiadosti o konzultácie bez toho, aby tým boli dotknuté práva žalujúcej strany požiadať o nové konzultácie o rovnakej záležitosti v budúcnosti.
   Článok 6
   Zriadenie rozhodcovského tribunálu
   1.   Rozhodcovský tribunál sa skladá z troch rozhodcov.
   2.   Do 10 pracovných dní odo dňa prijatia žiadosti o zriadenie rozhodcovského tribunálu žalovanou stranou uskutočnia strany vzájomné konzultácie s cieľom dosiahnuť dohodu o zložení rozhodcovského tribunálu.
   3.   V prípade, že strany nie sú schopné sa dohodnúť na jeho zložení v rámci lehoty stanovenej v odseku 2, ktorákoľvek strana môže požiadať predsedov podvýboru pre priemysel, obchod a služby alebo ich zástupcu, aby všetkých troch členov vybral žrebovaním zo zoznamu zostaveného podľa článku 19, pričom jeden člen sa vyberie spomedzi osôb navrhnutých žalujúcou stranou, jeden člen spomedzi osôb navrhnutých žalovanou stranou a jeden člen spomedzi osôb, ktoré boli stranami vybrané, aby plnili predsednícke funkcie. V prípade, že sa strany dohodnú na jednom alebo dvoch členoch rozhodcovského tribunálu, zostávajúci člen, resp. členovia sa vyberú tým istým postupom.
   4.   Predsedovia podvýboru pre priemysel, obchod a služby alebo ich zástupca vyberú rozhodcov do piatich pracovných dní odo dňa, keď jedna zo strán predložila žiadosť uvedenú v odseku 3.
   5.   Za deň zriadenia rozhodcovského tribunálu sa považuje deň, keď boli traja rozhodcovia zvolení.
   6.   Nahradenie rozhodcov sa uskutoční len z dôvodov uvedených v pravidlách 17 až 20 rokovacieho poriadku a v súlade s tam stanovenými postupmi.
   Článok 7
   Priebežná správa tribunálu
   Rozhodcovský tribunál poskytne stranám priebežnú správu obsahujúcu skutkové zistenia, uplatniteľnosť príslušných ustanovení a základné odôvodnenie všetkých zistení a odporúčaní rozhodcovského tribunálu najneskôr 120 dní odo dňa zriadenia rozhodcovského tribunálu. Ktorákoľvek strana môže rozhodcovskému tribunálu predložiť písomnú žiadosť o preskúmanie konkrétnych aspektov priebežnej správy do 15 dní od jej predloženia. Zistenia záverečného rozhodnutia tribunálu obsahujú odôvodnenie argumentácie použitej vo fáze priebežného preskúmania.
   Článok 8
   Rozhodnutie rozhodcovského tribunálu
   1.   Rozhodcovský tribunál oznámi svoje rozhodnutie stranám a podvýboru pre priemysel, obchod a služby do 150 dní odo dňa svojho zriadenia. Ak predseda rozhodcovského tribunálu usúdi, že túto lehotu nie je možné dodržať, musí o tom strany a podvýbor pre priemysel, obchod a služby písomne informovať a uviesť dôvody omeškania a dátum predpokladaného ukončenia činnosti tribunálu. Rozhodnutie by za žiadnych okolností nemalo byť oznámené neskôr ako 180 dní odo dňa zriadenia rozhodcovského tribunálu.
   2.   V naliehavých prípadoch vrátane tých, ktoré sa týkajú tovaru podliehajúceho skaze alebo sezónneho tovaru, rozhodcovský tribunál vynaloží maximálne úsilie na to, aby oznámil svoje rozhodnutie do 75 dní odo dňa svojho zriadenia. Rozhodnutie tribunálu by za žiadnych okolností nemalo byť vydané neskôr ako 90 dní odo dňa jeho zriadenia. Rozhodcovský tribunál vydá do 10 dní odo dňa svojho zriadenia predbežné rozhodnutie o tom, či pokladá prípad za naliehavý.
   3.   Rozhodcovský tribunál na žiadosť obidvoch strán kedykoľvek pozastaví svoju prácu na obdobie, na ktorom sa strany dohodli a ktoré nepresahuje 12 mesiacov, a na žiadosť žalujúcej strany obnoví svoju prácu na konci tohto dohodnutého obdobia. Ak žalujúca strana nepožiada o obnovenie práce rozhodcovského tribunálu pred uplynutím dohodnutého obdobia dočasného pozastavenia práce, postup sa ukončí. Dočasné pozastavenie a ukončenie práce rozhodcovského tribunálu nepoškodia práva ani jednej strany v ďalšom konaní o rovnakej záležitosti.

      ODDIEL II

         Splnenie rozhodnutia

   Článok 9
   Splnenie rozhodnutia rozhodcovského tribunálu
   Každá strana vykoná všetky opatrenia potrebné na splnenie rozhodnutia rozhodcovského tribunálu a strany sa budú snažiť o dohodu v otázke lehoty potrebnej na splnenie tohto rozhodnutia.
   Článok 10
   Primeraná lehota na splnenie rozhodnutia
   1.   Najneskôr 30 dní od prijatia oznámenia o rozhodnutí rozhodcovského tribunálu stranám žalovaná strana oznámi žalujúcej strane a podvýboru pre priemysel, obchod a služby lehotu, ktorú bude potrebovať na splnenie rozhodnutia (ďalej len „primeraná lehota“), ak nie je možné rozhodnutie splniť okamžite.
   2.   Ak sa strany na primeranej lehote na splnenie rozhodnutia rozhodcovského tribunálu nedohodnú, žalujúca strana do 20 dní odo dňa prijatia oznámenia vykonaného podľa odseku 1 žalovanou stranou písomne požiada rozhodcovský tribunál, aby určil dĺžku primeranej lehoty. Táto žiadosť sa súčasne oznámi druhej strane a podvýboru pre priemysel, obchod a služby. Rozhodcovský tribunál oznámi svoje rozhodnutie stranám a podvýboru pre priemysel, obchod a služby do 30 dní odo dňa predloženia žiadosti.
   3.   Primeranú lehotu možno predĺžiť na základe vzájomnej dohody strán.
   Článok 11
   Preskúmanie opatrenia prijatého na splnenie rozhodnutia rozhodcovského tribunálu
   1.   Pred uplynutím primeranej lehoty žalovaná strana oznámi druhej strane a podvýboru pre priemysel, obchod a služby akékoľvek opatrenie, ktoré prijala na splnenie rozhodnutia rozhodcovského tribunálu.
   2.   V prípade, ak sa medzi stranami vyskytnú nezhody týkajúce sa existencie alebo súladu akéhokoľvek opatrenia oznámeného podľa odseku 1 s ustanoveniami uvedenými v článku 2, žalujúca strana môže písomne požiadať rozhodcovský tribunál o rozhodnutie v tejto veci. V tejto žiadosti uvedie konkrétne sporné opatrenie a vysvetlí, akým spôsobom toto opatrenie nie je v súlade s ustanoveniami uvedenými v článku 2. Rozhodcovský tribunál oznámi svoje rozhodnutie do 90 dní odo dňa predloženia žiadosti. V naliehavých prípadoch vrátane tých, ktoré sa týkajú tovaru podliehajúceho skaze alebo sezónneho tovaru, rozhodcovský tribunál oznámi svoje rozhodnutie do 45 dní odo dňa predloženia žiadosti.
   Článok 12
   Dočasné nápravné prostriedky v prípade nesplnenia rozhodnutia
   1.   Ak žalovaná strana neoznámi žiadne opatrenie prijaté na zabezpečenie splnenia rozhodnutia rozhodcovského tribunálu pred uplynutím primeranej lehoty alebo ak rozhodcovský tribunál rozhodne, že opatrenie oznámené podľa článku 11 ods. 1 nie je v súlade s povinnosťami tejto strany uvedenými v článku 2, žalovaná strana na požiadanie žalujúcej strany predloží ponuku na dočasnú kompenzáciu.
   2.   Ak sa nedosiahne žiadna dohoda o kompenzácii do 30 dní od uplynutia primeranej lehoty alebo od rozhodnutia rozhodcovského tribunálu podľa článku 11 o tom, že prijaté opatrenie nie je v súlade s ustanoveniami uvedenými v článku 2, žalujúca strana je oprávnená na základe oznámenia druhej strane a podvýboru pre priemysel, obchod a služby dočasne pozastaviť plnenie záväzkov vyplývajúcich z akéhokoľvek ustanovenia uvedeného v článku 2 na úrovni primeranej zrušeniu alebo poškodeniu spôsobenému týmto porušením. Žalujúca strana môže zaviesť dočasné pozastavenie plnenia záväzkov po 10 pracovných dňoch odo dňa prijatia oznámenia žalovanou stranou, ak žalovaná strana nepožiadala o rozhodcovské konanie podľa odseku 3.
   3.   Ak sa žalovaná strana domnieva, že úroveň pozastavenia nie je primeraná zrušeniu alebo poškodeniu spôsobenému porušením, môže písomne požiadať rozhodcovský tribunál o rozhodnutie vo veci. Takáto žiadosť sa oznámi druhej strane a podvýboru pre priemysel, obchod a služby pred uplynutím lehoty 10 pracovných dní, ktorá je uvedená v odseku 2. Rozhodcovský tribunál po prípadnom vyžiadaní stanoviska odborníkov oznámi svoje rozhodnutie o úrovni pozastavenia plnenia záväzkov stranám a podvýboru pre priemysel, obchod a služby do 30 dní odo dňa predloženia žiadosti. Plnenie záväzkov nie je pozastavené, kým rozhodcovský tribunál neoznámi svoje rozhodnutie a akékoľvek pozastavenie musí byť v súlade s rozhodnutím rozhodcovského tribunálu.
   4.   Pozastavenie plnenia záväzkov je dočasné a uplatňuje sa len dovtedy, kým nie je opatrenie, ktoré nie je v súlade s ustanoveniami uvedenými v článku 2, zrušené alebo zmenené takým spôsobom, aby bolo v súlade s uvedenými ustanoveniami, ako je ustanovené v článku 13, alebo kým sa strany nedohodnú na urovnaní sporu.
   Článok 13
   Preskúmanie opatrenia prijatého na splnenie rozhodnutia po pozastavení plnenia záväzkov
   1.   Žalovaná strana oznámi druhej strane a podvýboru pre priemysel, obchod a služby akékoľvek opatrenie, ktoré prijala na splnenie rozhodnutia rozhodcovského tribunálu, a svoju žiadosť o ukončenie pozastavenia plnenia záväzkov uplatňovaného žalujúcou stranou.
   2.   Ak sa strany nedohodnú na zlučiteľnosti oznámeného opatrenia s ustanoveniami uvedenými v článku 2 do 30 dní odo dňa prijatia oznámenia, žalujúca strana písomne požiada rozhodcovský tribunál o rozhodnutie v tejto veci. Takáto žiadosť sa súčasne oznámi druhej strane a podvýboru pre priemysel, obchod a služby. Rozhodnutie rozhodcovského tribunálu sa oznámi stranám a podvýboru pre priemysel, obchod a služby do 45 dní odo dňa predloženia žiadosti. Ak rozhodcovský tribunál rozhodne, že opatrenie prijaté na zabezpečenie splnenia rozhodnutia je v súlade s ustanoveniami uvedenými v článku 2, pozastavenie plnenia záväzkov sa ukončí.

      ODDIEL III

         Spoločné ustanovenia

   Článok 14
   Vzájomne uspokojivé riešenie
   Strany môžu kedykoľvek dospieť k vzájomne uspokojivému riešeniu sporu podľa tohto protokolu. Každé takéto riešenie oznámia podvýboru pre priemysel, obchod a služby a rozhodcovskému tribunálu. Po oznámení vzájomne prijateľného riešenia tribunál skončí svoju prácu a tento postup sa ukončí.
   Článok 15
   Rokovací poriadok
   1.   Postupy urovnávania sporov podľa kapitoly III tohto protokolu sa riadia rokovacím poriadkom pripojeným k tomuto protokolu.
   2.   Všetky zasadnutia rozhodcovského tribunálu sú v súlade s ustanoveniami rokovacieho poriadku verejné, ak sa strany nedohodnú inak.
   Článok 16
   Informácie a odborné poradenstvo
   1.   Z vlastnej iniciatívy alebo na žiadosť niektorej strany môže rozhodcovský tribunál získavať informácie, ktoré pokladá za vhodné vo vzťahu k rozhodcovskému konaniu, z akéhokoľvek zdroja vrátane strán. Rozhodcovský tribunál má najmä právo vyžiadať si príslušné stanovisko odborníkov, ak to považuje za vhodné. Rozhodcovský tribunál pred výberom takýchto odborníkov konzultuje so stranami. Tribunál nie je viazaný stanoviskom strán k odborníkom. Všetky takto získané informácie sa musia oznámiť obom stranám, aby sa k nim vyjadrili.
   2.   Zainteresované fyzické osoby alebo právnické osoby so sídlom v stranách sú v súlade s ustanoveniami rokovacieho poriadku oprávnené predložiť rozhodcovskému tribunálu informácie amicus curiae. Takéto informácie sa obmedzia na vecné aspekty sporu a nezaoberajú sa právnou podstatou.
   Článok 17
   Pravidlá výkladu
   Každý rozhodcovský tribunál vykladá ustanovenia uvedené v článku 2 v súlade s obyčajovými výkladovými pravidlami medzinárodného práva verejného vrátane tých, ktoré sú uvedené vo Viedenskom dohovore o zmluvnom práve. Rozhodnutia rozhodcovského tribunálu nemôžu rozširovať ani obmedzovať práva a povinnosti uvedené v ustanoveniach článku 2.
   Článok 18
   Rozhodnutia rozhodcovského tribunálu
   1.   Rozhodcovský tribunál vynaloží maximálne úsilie, aby sa ku každému rozhodnutiu dospelo konsenzom. Ak však k rozhodnutiu nemožno dospieť konsenzom, rozhodnutie sa prijme väčšinou hlasov.
   2.   Každé rozhodnutie rozhodcovského tribunálu je pre strany záväzné a nezakladá žiadne práva ani povinnosti fyzickým osobám alebo právnickým osobám. Rozhodnutie obsahuje skutkové zistenia, uplatniteľnosť príslušných ustanovení dohody o pridružení a základné odôvodnenie všetkých zistení a záverov, ku ktorým tribunál dospel. Podvýbor pre priemysel, obchod a služby zverejní rozhodnutie rozhodcovského tribunálu v celom rozsahu s výnimkou prípadov, keď sa rozhodne tak neurobiť s cieľom zabezpečiť dôvernosť dôverných obchodných informácií.
   KAPITOLA IV

      VŠEOBECNÉ USTANOVENIA

   Článok 19
   Zoznam rozhodcov
   1.   Podvýbor pre priemysel, obchod a služby vypracuje najneskôr do šiestich mesiacov od nadobudnutia platnosti tohto protokolu zoznam najmenej 15 osôb, ktoré sú ochotné a schopné vykonávať funkciu rozhodcov. Každá zo strán navrhne najmenej päť osôb, ktoré majú vykonávať funkciu rozhodcov. Obidve strany tiež vyberú najmenej päť osôb, ktoré nie sú štátnymi príslušníkmi žiadnej z nich a ktoré majú plniť funkciu predsedu rozhodcovského tribunálu. Podvýbor pre priemysel, obchod a služby zabezpečí, aby bol zoznam vždy udržiavaný na tejto úrovni.
   2.   Rozhodcovia majú osobitné znalosti alebo skúsenosti v oblasti práva a medzinárodného obchodu. Sú nezávislí, vykonávajú túto funkciu osobne, neprijímajú pokyny od žiadnej organizácie alebo vlády, ani nie sú spojení s vládou žiadnej zo strán a konajú v súlade s kódexom správania, ktorý tvorí prílohu k tomuto protokolu.
   3.   Podvýbor pre priemysel, obchod a služby môže vypracovať doplňujúce zoznamy najmenej 15 osôb s odbornými znalosťami problematiky určitého sektora v konkrétnych otázkach, na ktoré sa vzťahuje dohoda o pridružení, alebo so skúsenosťami z mediácie. Ak sa uplatní postup výberu podľa článku 6 ods. 2, predsedovia podvýboru pre priemysel, obchod a služby môžu na základe súhlasu obidvoch strán použiť tento sektorový zoznam.
   Článok 20
   Vzťah k záväzkom vyplývajúcim z členstva vo WTO
   1.   Uplatnením ustanovení tohto protokolu o urovnaní sporov nie je dotknuté žiadne z opatrení v rámci WTO vrátane opatrenia na urovnanie sporu.
   2.   Ak však niektorá strana začala v súvislosti s konkrétnym opatrením konanie o urovnaní sporu buď podľa tohto protokolu alebo podľa Dohody o WTO, nemôže začať konanie o urovnaní sporu týkajúce sa toho istého opatrenia na inom fóre dovtedy, kým sa neskončí prvé konanie. Okrem toho sa strana neusiluje o odškodnenie za porušenie povinnosti, ktorá je rovnaká podľa dohody o pridružení a Dohody o WTO, na dvoch fórach. V takomto prípade po začatí konania o urovnaní sporu strana nepredloží žiadosť o odškodnenie za porušenie rovnakej povinnosti podľa druhej dohody na druhom fóre s výnimkou prípadov, keď vybrané fórum z procesných alebo jurisdikčných dôvodov nedospeje k zisteniam týkajúcim sa žiadosti o nápravu tejto povinnosti.
   3.   Na účely odseku 2:

               —

               konania o urovnaní sporov podľa Dohody o WTO sa pokladajú za začaté na základe žiadosti strany o zriadenie rozhodcovského tribunálu podľa článku 6 Dohovoru o pravidlách a postupoch platných pri urovnávaní sporov WTO (ďalej len „DUS“) a pokladajú sa za skončené, keď orgán pre urovnávanie sporov prijme správu rozhodcovského tribunálu a/alebo prípadne správu odvolacieho orgánu podľa článku 16 a článku 17 ods. 14 DUS,

               —

               konania o urovnaní sporov podľa tohto protokolu sa pokladajú za začaté na základe žiadosti strany o zriadenie rozhodcovského tribunálu podľa článku 5 ods. 1 a pokladajú sa za skončené, keď rozhodcovský tribunál oznámi svoje rozhodnutie stranám a podvýboru pre priemysel, obchod a služby podľa článku 8.

         4.   Žiadne z ustanovení tohto protokolu nebráni strane, aby uplatnila pozastavenie plnenia záväzkov, ktoré schválil orgán WTO na urovnávanie sporov. Ani jedna strana sa nebude odvolávať na dohodu o WTO s cieľom zabrániť druhej strane v pozastavení plnenia záväzkov podľa tohto protokolu.
   Článok 21
   Lehoty
   1.   Všetky lehoty uvedené v tomto protokole vrátane lehôt, ktoré majú rozhodcovské tribunály na oznámenie svojich rozhodnutí, sa počítajú podľa kalendárnych dní odo dňa nasledujúceho po úkone alebo skutočnosti, ktorých sa týkajú, ak nie je uvedené inak.
   2.   Každá lehota uvedená v tomto protokole sa môže zmeniť vzájomnou dohodou strán. Strany sa zaväzujú s porozumením posudzovať žiadosti o predĺženie akejkoľvek lehoty z dôvodu ťažkostí, ktorým jedna zo strán čelí v súvislosti s dodržiavaním postupov tohto protokolu. Na žiadosť jednej zo strán rozhodcovský tribunál môže zmeniť lehoty uplatniteľné v konaniach, pričom zohľadní rozdielnu úroveň rozvoja obidvoch strán.
   Článok 22
   Preskúmanie a zmena a doplnenie protokolu
   1.   Asociačná rada môže preskúmať vykonávanie tohto protokolu a jeho príloh s cieľom rozhodnúť o ich pokračovaní, zmene a doplnení alebo skončení.
   2.   Asociačná rada sa môže rozhodnúť zmeniť a doplniť tento protokol a jeho prílohy. Všetky takéto zmeny a doplnenia môžu podliehať splneniu vnútorných právnych požiadaviek každej strany.
   Článok 23
   Nadobudnutie platnosti
   Strany schvália tento protokol v súlade so svojimi vlastnými postupmi. Tento protokol nadobúda platnosť v prvý deň druhého mesiaca nasledujúceho po dni, v ktorom si strany navzájom oznámia, že postupy uvedené v tomto článku boli dokončené.

      V Bruseli 11. novembra 2010 v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a arabskom jazyku, pričom každé znenie je rovnako autentické.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā
         Europos Sajungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Релублика Ливан
         Por la República Libanesa
         Za Libanonskou republiku
         For Den Libanesiske Republik
         Für die Libanesische Republik
         Liibanoni Vabariigi nimel
         Για τη Δημοκρατία του Λιβάνου
         For the Republic of Lebanon
         Pour la République libanaise
         Per la Repubblica libanese
         Libānas Republikas vārdā
         Libano Respublikos vardu
         A Libanoni Köztársaság részéről
         Għar-repubblika tal-Libanu
         Voor de Republiek Libanon
         W imieniu Republiki Libańskiej
         Pela República do Líbano
         Pentru Republica Libaneză
         Za Libanonskú republiku
         Za Republiko Libanon
         Libanonin tasavallan puolesta
         För Republiken Libanon

      (1)  Ustanovenia tohto protokolu sa uplatňujú bez toho, aby bol dotknutý článok 33 protokolu, ktorý sa týka vymedzenia pojmu „produkty s pôvodom“ a metód administratívnej spolupráce.
   PRÍLOHY

               PRÍLOHA I

               :

                  ROKOVACÍ PORIADOK PRE ROZHODCOVSKÉ KONANIE

               PRÍLOHA II

               :

                  KÓDEX SPRÁVANIA PRE ČLENOV ROZHODCOVSKÝCH TRIBUNÁLOV A MEDIÁTOROV


title: Rozhodnutie Predsedníctva zo 4. mája 2009 o pravidlách Európskeho parlamentu o jazykových a počítačových kurzoch pre poslancov

text:
               29.8.2009

               SK

               Úradný vestník Európskej únie

               C 204/5

      ROZHODNUTIE PREDSEDNÍCTVA

   zo 4. mája 2009
   o pravidlách Európskeho parlamentu o jazykových a počítačových kurzoch pre poslancov
   2009/C 204/03
   PREDSEDNÍCTVO EURÓPSKEHO PARLAMENTU,
   so zreteľom na štatút poslancov Európskeho parlamentu (1), najmä na jeho články 20 a 22,
   so zreteľom na vykonávacie opatrenia k štatútu poslancov Európskeho parlamentu (ďalej len „VO“) (2), najmä na ich články 44 a 74,
   so zreteľom na článok 8 a článok 22 ods. 2 rokovacieho poriadku Európskeho parlamentu,
   keďže platnosť pravidiel o úhrade výdavkov a príspevkov poslancov Európskeho parlamentu (3), najmä článok 22 a nasledujúce články týchto pravidiel, ktoré sa týkajú jazykových a počítačových kurzov pre poslancov, uplynie v deň, keď vstúpi do platnosti štatút poslancov Parlamentu, a keďže je preto vhodné prijať v tejto oblasti nové pravidlá,
   SA ROZHODLO TAKTO:
   ODDIEL 1

      VŠEOBECNÉ USTANOVENIA

   Článok 1
   Zásady a vymedzenie pojmov
   1.   V súlade s článkom 44 ods. 1 VO môžu poslanci navštevovať jazykové a počítačové kurzy organizované Európskym parlamentom alebo oprávnenou inštitúciou za podmienok stanovených v týchto pravidlách. Poslanci majú nárok na úhradu výdavkov, ktoré skutočne vynaložili na jazykové a počítačové kurzy, podľa nižšie uvedených obmedzení a podmienok.
   2.   Oprávnená inštitúcia znamená školu, inštitút alebo samostatne zárobkovo činného učiteľa/školiteľa s kvalifikáciou, ktorú predpisuje vnútroštátny právny poriadok týkajúci sa vyučovania jazykov alebo počítačových aplikácií, a to podľa výberu poslanca.
   Článok 2
   Úhrada výdavkov na výučbu
   1.   Úhrada výdavkov na výučbu vrátane prípadného zápisného nesmie ročne presiahnuť sumu vo výške 5 000 EUR za jazykové kurzy a 1 500 EUR za počítačové kurzy. V rámci týchto dvoch súm je možné uhradiť maximálne 500 EUR za výdavky spojené s diaľkovým štúdiom alebo za pomôcky na samovzdelávanie.
   2.   Vo volebnom roku alebo pokiaľ platnosť mandátu poslanca uplynie v priebehu rozpočtového roka sa maximálne čiastky rozdeľujú pomerným dielom medzi odchádzajúceho a novozvoleného poslanca. Sumy presahujúce stanovené limity sa musia uhradiť alebo vrátiť.
   Článok 3
   Podmienky úhrady
   Výdavky na výučbu s výnimkou cestovných výdavkov vyučujúceho alebo výdavkov na províziu sa uhrádzajú na základe písomnej žiadosti poslanca, ku ktorej sa priložia tieto doklady:

               1.

               riadne vystavená a potvrdená faktúra za náklady na absolvovaný kurz s uvedenou celkovou sumou. Na faktúre musí byť ďalej uvedené:

                           a)

                           meno poslanca/poslankyne,

                           b)

                           názov, adresa a právna forma oprávnenej inštitúcie,

                           c)

                           cena kurzu rozlíšená podľa poplatkov za kurz a iných poplatkov,

                           d)

                           identifikačné číslo platcu DPH alebo, ak je inštitúcia oslobodená od povinnosti registrácie na účely DPH alebo platby DPH, dôvod tohto oslobodenia,

                           e)

                           a pokiaľ sa tak stanovuje v príslušných právnych predpisoch, číslo v obchodnom registri (alebo obdobné číslo) oprávnenej inštitúcie.

               2.

               potvrdenie o návšteve kurzu vydané a riadne potvrdené oprávnenou inštitúciou, na ktorom je uvedené meno poslanca, počet absolvovaných hodín výučby, dátumy a rozvrhy.

               3.

               doklad potvrdzujúci, že inštitúcia je oprávnená na poskytovanie výučby podľa článku 1 ods. 2.

         ODDIEL 2

      JAZYKOVÉ KURZY

   Článok 4
   Jazykové kurzy organizované Parlamentom
   Poslanci môžu v priestoroch Európskeho parlamentu v Bruseli a Štrasburgu navštevovať v súlade so svojim pracovným harmonogramom jeden alebo viacero jazykových kurzov v hodnote 40 EUR za jednu hodinu a do výšky stanovenej v článku 2 vedených učiteľmi, ktorých najíma Európsky parlament, pre päť najžiadanejších pracovných jazykov (angličtina, francúzština, nemčina, taliančina a španielčina).
   Článok 5
   Ďalšie kurzy úradných jazykov
   1.   Poslanci môžu navštevovať kurzy s cieľom osvojiť si úradné jazyky uvedené v článku 138 rokovacieho poriadku, t. j. jazyky, v ktorých sú vyhotovené autentické znenia zmlúv a úradné jazyky krajín oficiálne uznaných ako krajiny uchádzajúce sa o členstvo.
   2.   V prípade týchto kurzov sa poslancom hradia výdavky na kurz do sumy uvedenej v článku 2 a za podmienok stanovených v článku 3.
   3.   Poslanci môžu takisto využiť nárok na úhradu výdavkov na cestu a pobyt nad rámec sumy stanovenej v článku 2 v prípade kurzov navštevovaných v jazykovej škole alebo inštitúte pod podmienkou, že:

               a)

               jazyková škola alebo inštitút sa nachádza na európskom území (okrem bežných pracovísk Parlamentu a regiónov, ktoré sa nenachádzajú na európskom kontinente) a

               b)

               kurzy navštevovali v inom členom štáte ako v tom, v ktorom boli zvolení, alebo v niektorej z krajín oficiálne uznaných ako kandidátska krajina, a

               c)

               študovaný jazyk je úradným jazykom tohto členského štátu alebo kandidátskej krajiny a

               d)

               tieto kurzy pozostávajú minimálne z dvadsiatich hodín výučby s minimálnym počtom štyroch 60-minútových vyučovacích hodín alebo piatich 45- až 50-minútových vyučovacích hodín denne. Výučba musí prebiehať v súvislom bloku dní, ktoré môžu byť prerušené nanajvýš dvoma sviatkami (okrem víkendov), kedy je vyučovacie zariadenie zatvorené.

         4.   Cestovné výdavky sa uhrádzajú na základe článkov 13, 15 a príslušne zmeneného článku 17 VO na nanajvýš dva spiatočné cestovné lístky ročne. Cestu taxíkom do maximálnej vzdialenosti 40 km pri príchode do miesta konania kurzu alebo pri odchode z miesta jeho konania, na základe predložených originálov dokladov, v ktorých sa uvádza prekonaná vzdialenosť.
   5.   Výdavky na pobyt sa uhrádzajú na základe polovice základnej sadzby diéty, ako sa uvádza v článku 24 ods. 2 VO, a nanajvýš na 20 dní ročne, ak poslanec preukáže, že výdavky na ubytovanie skutočne vynaložil. Na úhradu týchto výdavkov musí poslanec predložiť riadne zaplatenú faktúru za ubytovanie.
   6.   Vo volebnom roku sa počet spiatočných ciest a počet dní na vyplatenie diét rozdelí podľa zásady časového pomeru medzi odchádzajúceho a novozvoleného poslanca.
   7.   Doklady týkajúce sa cestovných výdavkov a diét sa musia predložiť spolu s dokladmi o výdavkoch na výučbu.
   Článok 6
   Kurzy iných jazykov
   Poslanci môžu navštevovať aj kurzy iných jazykov, ako sú jazyky uvedené v článku 5 ods. 1, ak tieto jazyky priamo súvisia s ich oficiálnou parlamentnou činnosťou a návštevu kurzu vopred schválil kvestor zodpovedný za odborné vzdelávanie. V prípade týchto kurzov sa poslancom hradia len výdavky na kurz do sumy stanovenej v článku 2 a za podmienok stanovených v článku 3.
   ODDIEL 3

      POČÍTAČOVÉ KURZY

   Článok 7
   Kurzy ponúkané Parlamentom
   Poslanci môžu navštevovať počítačové kurzy ponúkané Parlamentom, v oblasti počítačových aplikácií, ktoré majú v jeho priestoroch k dispozícii.
   V prípade týchto kurzov poslanci nemajú nárok na žiadnu úhradu výdavkov.
   Článok 8
   Iné počítačové kurzy
   Poslanci môžu mimo Parlamentu navštevovať počítačové kurzy v oblasti počítačových aplikácií, ktoré využívajú pri výkone svojho mandátu.
   V prípade týchto kurzov sa poslancom hradia len výdavky na kurz do sumy stanovenej v článku 2 a za podmienok stanovených v článku 3 za predpokladu, že predložia podrobnú dokumentáciu o programe navštevovaného kurzu.
   ODDIEL 4

      DIAĽKOVÉ ŠTÚDIUM A SAMOVZDELÁVANIE

   Článok 9
   Vymedzenie pojmov
   Poslanci môžu navštevovať diaľkové jazykové alebo počítačové kurzy vrátane on-line kurzov alebo si zakúpiť pomôcky potrebné na samovzdelávanie pri štúdiu v oblasti jazykov alebo v počítačovej oblasti.
   Článok 10
   Podmienky úhrady
   1.   Pri takejto forme vzdelávania majú poslanci nárok na úhradu výdavkov do výšky stanovenej v článku 2 na diaľkové štúdium a/alebo pomôcky na samovzdelávanie s výnimkou výdavkov na pripojenie na internet alebo komunikačný prenos.
   2.   Výdavky sa uhrádzajú podľa podmienok stanovených v článku 3 a po predložení:

               a)

               podrobnej dokumentácie týkajúcej sa zvoleného diaľkového programu výučby alebo popisu zakúpených pomôcok na samovzdelávanie.

               b)

               a v prípade diaľkových kurzov a/alebo kurzov cez internet potvrdenie o účasti na kurze vystavené a riadne potvrdené oprávnenou inštitúciou, na ktorom je uvedené meno poslanca, počet absolvovaných hodín výučby, dátumy a rozvrhy.

         ODDIEL 5

      ZÁVEREČNÉ USTANOVENIE

   Článok 11
   Vstup do platnosti
   Tieto pravidlá vstupujú do platnosti po zverejnení v Úradnom vestníku v rovnaký deň ako štatút poslancov Európskeho parlamentu.

      (1)  Rozhodnutie Európskeho parlamentu z 28. septembra 2005, ktorým sa prijíma štatút poslancov Európskeho parlamentu (2005/684/ES, Euratom) (Ú. v. EÚ L 262, 7.10.2005, s. 1).

      (2)  Schválené predsedníctvom EP 19. mája 2008 a 9. júna 2008 (PE 388.087/BUR/GT/REV 13).

      (3)  Dok. PE 113/166/BUR/rev. XXIV/01-2209.


               19.2.2016

               SK

               Úradný vestník Európskej únie

               C 65/199

         P7_TA(2013)0249
   Vymenovanie člena Európskej komisie
   Rozhodnutie Európskeho parlamentu z 12. júna 2013 o schválení vymenovania pána Nevena Mimicu za člena Komisie (2013/0806(NLE))
   (2016/C 065/35)

      Európsky parlament,

               —

               so zreteľom na Akt o pristúpení Chorvátska, a najmä na jeho článok 21 ods. 1,

               —

               so zreteľom na návrh predložený chorvátskou vládou 25. apríla 2013 s cieľom vymenovať pána Nevena Mimicu za člena Komisie,

               —

               so zreteľom na list Rady z 2. mája 2013, ktorým Rada konzultovala s Európskym parlamentom rozhodnutie, ktoré sa má prijať po spoločnej dohode s predsedom Komisie ohľadom vymenovania pána Nevena Mimicu za člena Komisie,

               —

               so zreteľom na vypočutie pána Nevena Mimicu 4. júna 2013, ktoré viedol Výbor pre vnútorný trh a ochranu spotrebiteľa v spojení s Výborom pre životné prostredie, verejné zdravie a bezpečnosť potravín, a na hodnotiace vyhlásenie vypracované po tomto vypočutí,

               —

               so zreteľom na článok 106 a prílohu XVII rokovacieho poriadku,

               1.

               schvaľuje vymenovanie pána Nevena Mimicu za člena Komisie na zvyšok funkčného obdobia Komisie, t. j. do 31. októbra 2014;

               2.

               poveruje svojho predsedu, aby postúpil toto rozhodnutie Rade, Komisii a vládam a parlamentom členských štátov a Chorvátskej republike.


title: 2007/787/ES: Rozhodnutie Rady z  29. novembra 2007 o uzavretí Protokolu k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Izraelským štátom na druhej strane s cieľom zohľadniť pristúpenie Bulharskej republiky a Rumunska k Európskej únii

text:
               5.12.2007

               SK

               Úradný vestník Európskej únie

               L 317/75

      ROZHODNUTIE RADY

   z 29. novembra 2007
   o uzavretí Protokolu k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Izraelským štátom na druhej strane s cieľom zohľadniť pristúpenie Bulharskej republiky a Rumunska k Európskej únii
   (2007/787/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 310 v spojení s článkom 300 ods. 2 prvým pododsekom druhou vetou a článkom 300 ods. 3 druhým pododsekom,
   so zreteľom na Akt o pristúpení z roku 2005, a najmä na jeho článok 6 ods. 2,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Protokol k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Izraelským štátom na druhej strane (2) bol podpísaný v mene Spoločenstva a jeho členských štátov v Bruseli 31. októbra 2007.

               (2)

               Protokol by sa mal schváliť,

         ROZHODLA TAKTO:
   Jediný článok
   Protokol k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Izraelským štátom na druhej strane s cieľom zohľadniť pristúpenie Bulharskej republiky a Rumunska k Európskej únii sa týmto schvaľuje v mene Spoločenstva a jeho členských štátov.
   Text protokolu je pripojený k tomuto rozhodnutiu (3).

      V Bruseli 29. novembra 2007

            Za Radu

            predseda

         M. LINO

      (1)  Zatiaľ neuverejnené v úradnom vestníku.

      (2)  Ú. v. ES L 147, 21.6.2000, s. 3.

      (3)  Pozri stranu 65 tohto úradného vestníka.


title: Rozhodnutie Rady (EÚ) 2015/2289 z 3. decembra 2015, ktorým sa stanovuje pozícia, ktorá sa má v mene Európskej únie zaujať v spoločnom výbore zriadenom na základe dohody medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie, pokiaľ ide o prijatie spoločných usmernení k vykonávaniu dohody

text:
               9.12.2015

               SK

               Úradný vestník Európskej únie

               L 323/11

         ROZHODNUTIE RADY (EÚ) 2015/2289
   z 3. decembra 2015,
   ktorým sa stanovuje pozícia, ktorá sa má v mene Európskej únie zaujať v spoločnom výbore zriadenom na základe dohody medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie, pokiaľ ide o prijatie spoločných usmernení k vykonávaniu dohody
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Dohoda medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie (1) (ďalej len „dohoda“) nadobudla platnosť 1. decembra 2014.

               (2)

               Článok 10 dohody stanovuje, že strany zriadia spoločný výbor. Stanovuje sa v ňom aj to, že uvedený spoločný výbor najmä monitoruje vykonávanie dohody.

               (3)

               V nariadení Európskeho parlamentu a Rady (ES) č. 810/2009 (2) sa stanovujú postupy a podmienky udeľovania víz na tranzit cez územie členských štátov alebo plánované pobyty na ich území, ktorých dĺžka počas akéhokoľvek 180-dňového obdobia neprekročí 90 dní.

               (4)

               Spoločné usmernenia sú potrebné na to, aby sa zabezpečilo plne harmonizované vykonávanie dohody konzulátmi Kapverdskej republiky a konzulátmi členských štátov, a aby sa objasnil vzťah medzi ustanoveniami dohody a ustanoveniami právnych predpisov strán dohody, ktoré sa naďalej uplatňujú na vízové záležitosti, na ktoré sa dohoda nevzťahuje.

               (5)

               Je preto vhodné stanoviť pozíciu, ktorá sa má zaujať v mene Únie v spoločnom výbore, pokiaľ ide o prijatie spoločných usmernení k vykonávaniu dohody,

               (6)

               V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (7)

               V súlade s článkami 1 a 2 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, a bez toho, aby bol dotknutý článok 4 uvedeného protokolu, sa tieto členské štáty nezúčastňujú na prijatí tohto rozhodnutia a nie sú ním viazané ani nepodliehajú jeho uplatňovaniu,

         PRIJALA TOTO ROZHODNUTIE:
   Článok 1
   Pozícia, ktorá sa má v mene Únie zaujať v spoločnom výbore zriadenom na základe Dohody medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie, pokiaľ ide o prijatie spoločných usmernení k vykonávaniu dohody, je založená na návrhu rozhodnutia spoločného výboru pripojenom k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 3. decembra 2015

            Za Radu

            predseda

         F. BRAZ

      (1)  Ú. v. EÚ L 282, 24.10.2013, s. 3.

      (2)  Nariadenie Európskeho parlamentu a Rady (ES) č. 810/2009 z 13. júla 2009, ktorým sa ustanovuje vízový kódex Spoločenstva (vízový kódex) (Ú. v. EÚ L 243, 15.9.2009, s. 1).

      NÁVRH
      ROZHODNUTIE SPOLOČNÉHO VÝBORU č. 1/2015 ZRIADENÉHO NA ZÁKLADE DOHODY MEDZI EURÓPSKOU ÚNIOU A KAPVERDSKOU REPUBLIKOU O ZJEDNODUŠENÍ VYDÁVANIA KRÁTKODOBÝCH VÍZ OBČANOM KAPVERDSKEJ REPUBLIKY A EURÓPSKEJ ÚNIE
      z…,
      pokiaľ ide o prijatie spoločných usmernení k vykonávaniu dohody
      SPOLOČNÝ VÝBOR,
      so zreteľom na Dohodu medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie (1) (ďalej len „dohoda“), a najmä na jej článok 10,
      keďže dohoda nadobudla platnosť 1. decembra 2014,
      PRIJAL TOTO ROZHODNUTIE:
      Článok 1
      Spoločné usmernenia k Dohode medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie sa prijímajú tak, ako sú uvedené v prílohe k tomuto rozhodnutiu.
      Článok 2
      Toto rozhodnutie nadobúda účinnosť dňom jeho prijatia.

         V…

               Za Európsku úniu

               Za Kapverdskú republiku

         (1)  Ú. v. EÚ L 282, 24.10.2013, s. 3.

         PRÍLOHA

            SPOLOČNÉ USMERNENIA K VYKONÁVANIU DOHODY MEDZI EURÓPSKOU ÚNIOU A KAPVERDSKOU REPUBLIKOU O ZJEDNODUŠENÍ VYDÁVANIA KRÁTKODOBÝCH VÍZ OBČANOM KAPVERDSKEJ REPUBLIKYA EURÓPSKEJ ÚNIE

         Účelom Dohody medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie (ďalej len „dohoda“), ktorá nadobudla platnosť 1. decembra 2014, je zjednodušiť na základe reciprocity postupy pri vydávaní víz občanom Kapverdskej republiky (ďalej len „Kapverdy“) a Európskej únie (ďalej len „Únia“) na plánovaný pobyt v trvaní najviac 90 dní za obdobie 180 dní.
         Dohodou sa stanovujú na základe reciprocity právne záväzné práva a povinnosti na účely zjednodušenia postupov pri vydávaní víz občanom Kapverd a Únie.
         Cieľom týchto usmernení prijatých spoločným výborom zriadeným na základe dohody (ďalej len „spoločný výbor“) je zabezpečiť správne a jednotné uplatňovanie dohody diplomatickými misiami a konzulárnymi úradmi členských štátov. Tieto usmernenia nie sú súčasťou dohody, a preto nie sú právne záväzné. Dôrazne sa však odporúča, aby sa nimi diplomatický a konzulárny personál dôsledne riadil pri vykonávaní ustanovení dohody.
         Tieto usmernenia sú koncipované ako dokument, ktorý by sa mal v prípade potreby aktualizovať na základe skúseností s vykonávaním dohody.
         I.   VŠEOBECNÉ OTÁZKY
         1.1.   Účel a rozsah uplatňovania

         Článok 1 dohody znie:

            „Účelom tejto dohody je na základe reciprocity zjednodušiť vydávanie víz občanom Kapverd a Únie na plánovaný pobyt, ktorý počas obdobia 180 dní neprekročí 90 dní.“

         Dohoda sa uplatňuje na všetkých občanov Kapverd a Únie, ktorí žiadajú o krátkodobé vízum, bez ohľadu na krajinu, v ktorej majú bydlisko.
         Dohoda sa nevzťahuje na osoby bez štátnej príslušnosti, ktoré sú držiteľmi povolenia na pobyt vydaného Kapverdami alebo členskými štátmi. Na uvedenú kategóriu osôb sa vzťahujú pravidlá acquis Únie v oblasti víz.
         1.2.   Rozsah pôsobnosti dohody

         Článok 2 dohody znie:

            „1.   Zjednodušenia vydávania víz stanovené v tejto dohode platia pre občanov Kapverd a Únie len v tom prípade, ak nie sú oslobodení od vízovej povinnosti podľa právnych predpisov Únie, členských štátov alebo Kapverd podľa tejto dohody alebo iných medzinárodných dohôd.
            2.   Na otázky, ktoré nie sú upravené v ustanoveniach tejto dohody, napríklad na zamietnutie udelenia víza, uznávanie cestovných dokladov, preukazovanie primeraných prostriedkov na pokrytie životných nákladov, odmietnutie vstupu alebo na opatrenia súvisiace s vyhostením, sa vzťahujú vnútroštátne právne predpisy Kapverd alebo členských štátov alebo právne predpisy Únie.“

         Bez toho, aby bol dotknutý článok 8 dohody, dohoda neovplyvní existujúce predpisy Únie a vnútroštátne predpisy týkajúce sa vízovej povinnosti a oslobodenia od vízovej povinnosti. Napríklad článok 4 nariadenia Rady (ES) č. 539/2001 (1) umožňuje členským štátom oslobodiť od vízovej povinnosti civilné letecké a námorné posádky a ďalšie kategórie osôb.
         Nariadenie Európskeho parlamentu a Rady (ES) č. 810/2009 (2) (Vízový kódex) sa vzťahuje na všetky otázky, ktoré nie sú upravené v dohode, napríklad pokiaľ ide o určenie štátu schengenského priestoru zodpovedného za spracovanie žiadosti o vízum, odôvodnenie zamietnutia udelenia víza a právo odvolať sa proti zamietavému rozhodnutiu. Okrem toho sa schengenské pravidlá a vnútroštátne právo naďalej uplatňujú v súvislosti s otázkami, ktoré dohoda neupravuje, napríklad pokiaľ ide o uznávanie cestovných dokladov, listinné dôkazy potvrdzujúce účel cesty a dostatočné prostriedky na živobytie, lehoty na spracovanie žiadostí o víza, odopretie vstupu na územie členských štátov a opatrenia súvisiace s vyhostením.
         Dokonca aj v prípade, ak boli splnené podmienky stanovené v dohode, možno udelenie víza zamietnuť, ak nie sú splnené podmienky stanovené v článku 5 nariadenia Európskeho parlamentu a Rady (ES) č. 562/2006 (3) (Kódexu schengenských hraníc), t. j. ak dotyčná osoba nie je držiteľom platného cestovného dokladu, má záznam v schengenskom informačnom systéme alebo ak daná osoba predstavuje hrozbu pre verejný poriadok, vnútornú bezpečnosť atď.
         Ostatné možnosti flexibility pri vydávaní víz, ktoré umožňuje vízový kódex, platia aj naďalej. Napríklad víza na viac vstupov s dlhým obdobím platnosti – až na päť rokov – možno vydať pre kategórie osôb, ktoré nie sú uvedené v článku 4 dohody, ak sú splnené podmienky stanovené vo vízovom kódexe (článok 24). Rovnako sa aj naďalej budú uplatňovať ustanovenia vízového kódexu, ktoré umožňujú oslobodenie od poplatku za vízum alebo jeho zníženie (článok 16 ods. 5 a 6 vízového kódexu). Vnútroštátne právo Kapverd sa aj naďalej uplatňujú na všetky záležitosti týkajúce sa vydávania víz občanom Únie Kapverdmi, na ktoré sa dohoda nevzťahuje, napríklad na tie, ktoré sa uvádzajú v predchádzajúcich troch odsekoch.
         1.3.   Typy víz, ktoré patria do rozsahu pôsobnosti dohody

         Podľa článku 3 písm. d) dohody sa pod pojmom „vízum“ rozumie „povolenie vydané alebo rozhodnutie prijaté niektorým členským štátom alebo Kapverdmi potrebné k vstupu na účely tranzitu cez územie členského štátu alebo viacerých členských štátov alebo cez územie Kapverd alebo na plánovaný pobyt na týchto územiach v trvaní najviac 90 dní“.
         Zjednodušenie podľa dohody platí tak pre jednotné víza platné pre celé územie členských štátov, ako aj pre víza s obmedzenou územnou platnosťou. Vzťahujú sa aj na krátkodobé a tranzitné víza vydané Kapverdmi občanom Únie.
         1.4.   Výpočet dĺžky pobytu stanovenej vo víze

         V súlade s článkom 5 ods. 1 kódexu schengenských hraníc pod „krátkodobým pobytom“ sa rozumie „90 dní v rámci akéhokoľvek 180-dňového obdobia, čo zahŕňa posúdenie obdobia 180 dní predchádzajúcich každému jednotlivému dňu pobytu“.
         Deň vstupu sa bude počítať ako prvý deň pobytu na území členských štátov a deň výstupu sa bude počítať ako posledný deň pobytu na území členských štátov. Pojem „akýkoľvek“ znamená uplatnenie 180-dňového „pohyblivého“ referenčného obdobia, čiže spätného započítania každého dňa pobytu do obdobia posledných 180 dní s cieľom overiť, či je požiadavka týkajúca sa 90/180 dní stále splnená. Znamená to, že neprítomnosťou na území členských štátov počas neprerušeného obdobia 90 dní sa získava nárok na nový pobyt v dĺžke najviac 90 dní.
         Online počítadlo pre krátkodobé pobyty, ktoré možno použiť na výpočet obdobia povoleného pobytu podľa nových pravidiel, možno nájsť na internetovej adrese: http://ec.europa.eu/dgs/home-affairs/what-we-do/policies/borders-and-visas/border-crossing/index_en.htm.
         Príklad výpočtu dĺžky pobytu na základe nového vymedzenia:
         Osoba, ktorá je držiteľom vstupného víza na viac vstupov počas jedného roka (18.4.2014 – 18.4.2015), prvýkrát vstúpi na územie členských štátov 19.4.2014 a pobudne tam tri dni. Následne tá istá osoba znovu vstúpi 18.6.2014 a pobudne tam 86 dní. V takomto prípade by mohla byť situácia pokiaľ ide o konkrétne dátumy nasledovná:

                     —

                     dňa 11.9.2014: za posledných 180 dní (16.3.2014 – 11.9.2014) daná osoba pobudla na území členských štátov tri dni (19.4.2014 – 21.4.2014) plus 86 dní (18.6.2014 – 11.9.2014) = 89 dní = žiadne prekročenie. Daná osoba ešte môže zotrvať jeden deň.

                     —

                     ku dňu 16.10.2014: daná osoba môže vstúpiť na ďalšie tri dni (16.10.2014 sa pobyt 19.4.2014 stáva irelevantným (je mimo 180-dňového obdobia); dňa 17.10.2014 sa pobyt dňa 20.4.2014 stáva irelevantným (je mimo 180-dňového obdobia atď.).

                     —

                     ku dňu 15.12.2014: daná osoba môže vstúpiť na ďalších 86 dní (15.12.2014 sa pobyt 18.6.2014 stáva irelevantným (je mimo 180-dňového obdobia); dňa 16.12.2014 sa pobyt 19.6.2014 stáva irelevantným atď.).

               1.5.   Situácia týkajúca sa členských štátov, ktoré zatiaľ neuplatňujú schengenské acquis v plnom rozsahu, členských štátov, ktoré sa nezúčastňujú na spoločnej vízovej politike EÚ, a pridružených krajín

         Členské štáty, ktoré pristúpili k Únii v roku 2004 (Cyprus, Česká republika, Estónsko, Maďarsko, Lotyšsko, Litva, Malta, Poľsko, Slovensko a Slovinsko), 2007 (Bulharsko a Rumunsko) a 2013 (Chorvátsko) sú viazané dohodou od nadobudnutia jej platnosti.
         Schengenské acquis zatiaľ neuplatňuje v plnom rozsahu Bulharsko, Cyprus, Chorvátsko a Rumunsko. Tieto krajiny budú naďalej vydávať národné víza s platnosťou obmedzenou na ich vlastné územie. Hneď ako tieto členské štáty začnú vykonávať schengenské acquis v plnom rozsahu, budú naďalej uplatňovať túto dohodu.
         Kým tieto členské štáty začnú vykonávať schengenské acquis v plnom rozsahu, platia pre všetky záležitosti, ktoré táto dohoda neupravuje, ich vnútroštátne právne predpisy. Od uvedeného dňa sa na záležitosti, ktoré táto dohoda neupravuje, budú uplatňovať schengenské pravidlá a/alebo vnútroštátne právne predpisy.
         Bulharsko, Chorvátsko, Cyprus, a Rumunsko môžu uznávať povolenia na pobyt, víza typu D a krátkodobé víza vydané členskými štátmi schengenského priestoru a pridruženými krajinami na krátkodobé pobyty na svojom území.
         V súlade s článkom 21 Dohovoru, ktorým sa vykonáva Schengenská dohoda (4), sú všetky schengenské štáty povinné uznávať dlhodobé víza a povolenia na pobyt vydané navzájom ako platné na účely krátkodobých pobytov na ich území. Schengenské štáty uznávajú povolenia na pobyt, víza typu D a krátkodobé víza schengenských pridružených krajín na vstup a krátkodobý pobyt a naopak.
         Dohoda sa nevzťahuje na Spojené kráľovstvo, Írsko a Dánsko, ale obsahuje spoločné vyhlásenie, že je žiaduce uzavrieť dvojstranné dohody o zjednodušení udeľovania víz medzi Kapverdami a uvedenými členskými štátmi.
         Island, Nórsko, Švajčiarsko a Lichtenštajnsko, hoci sú pridružené k Schengenu, nie sú viazané predmetnou dohodou. Dohoda však obsahuje spoločné vyhlásenie, že je žiaduce bezodkladne uzavrieť dvojstranné dohody o zjednodušení udeľovania víz medzi Kapverdami a uvedenými štátmi schengenského priestoru.
         1.6.   Dohoda a iné dvojstranné dohody

         Článok 11 dohody znie:

            „Táto dohoda má odo dňa nadobudnutia platnosti prednosť pred ustanoveniami dvojstranných alebo viacstranných dohôd alebo dojednaní uzavretých medzi jednotlivými členskými štátmi a Kapverdmi, pokiaľ ustanovenia týchto dohôd alebo dojednaní upravujú otázky, ktoré sú predmetom úpravy v tejto dohode.“

         Od dátumu nadobudnutia platnosti dohody sa prestávajú uplatňovať ustanovenia platných dvojstranných dohôd medzi členskými štátmi a Kapverdami v otázkach, ktoré upravuje dohoda. V súlade s právom Únie musia členské štáty prijať potrebné opatrenia na odstránenie nezrovnalostí medzi svojimi dvojstrannými dohodami a dohodou.
         Ak členský štát uzavrel dvojstrannú dohodu alebo dojednanie s Kapverdami o otázkach, ktoré dohoda neupravuje, bude sa táto výnimka naďalej uplatňovať aj po nadobudnutí platnosti dohody.
         II.   OSOBITNÉ USTANOVENIA
         2.1.   Pravidlá, ktoré sa vzťahujú na všetkých žiadateľov o víza

         Je potrebné pripomenúť, že ďalej uvedené zjednodušené pravidlá týkajúce sa odchodu v prípade straty alebo odcudzenia dokladov a predĺženia platnosti víza sa vo výnimočných prípadoch uplatňujú na všetkých držiteľov víz z Kapverd a členských štátov.
         2.1.1.   Predĺženie platnosti víza vo výnimočných prípadoch

         Článok 7 dohody znie:

            „Občanom Kapverd a Únie, ktorí nemôžu opustiť územie členských štátov alebo Kapverd v lehote stanovenej vo víze z dôvodu vyššej moci, sa platnosť víza bezplatne predĺži v súlade s právnymi predpismi platnými v hostiteľskom štáte o dobu, ktorá je potrebná na ich návrat do štátu trvalého pobytu.“

         Pokiaľ ide o možnosť predĺženia platnosti víza v prípadoch vyššej moci, napríklad z dôvodu pobytu v nemocnici v dôsledku nehody, ak držiteľ víza nemá možnosť opustiť územie členského štátu do dátumu uvedeného na víze, uplatní sa článok 33 ods. 1 vízového kódexu za predpokladu, že sú zlučiteľné s dohodou (napríklad predĺžené vízum zostáva jednotným vízom, ktoré oprávňuje na vstup na územie všetkých členských štátov schengenského priestoru, pre ktoré bolo vízum platné v čase jeho vydania). V súlade s dohodou sa však platnosť víza v prípade vyššej moci predlžuje bezplatne.
         2.2.   Pravidlá, ktoré sa vzťahujú na určité kategórie žiadateľov o víza

         2.2.1.   Vydávanie víz na viac vstupov

         V prípadoch, keď žiadateľ o vízum musí často alebo pravidelne cestovať na územie Kapverd alebo na územie členských štátov, môžu sa vydať krátkodobé víza na niekoľko vstupov za predpokladu, že celková dĺžka týchto návštev počas akéhokoľvek 180-dňového obdobia neprekročí 90 dní.
         Článok 4 ods. 1 dohody znie:

            „1.   Diplomatické misie a konzulárne úrady členských štátov a Kapverd udeľujú víza na viac vstupov s platnosťou päť rokov týmto kategóriám občanov:

                        a)

                        členom národných a regionálnych vlád a parlamentov, ústavných a najvyšších súdov a najvyššieho kontrolného úradu, ak nie sú oslobodení od vízovej povinnosti podľa tejto dohody, pri výkone ich funkcií;

                        b)

                        stálym členom oficiálnych delegácií, ktorí sa na základe oficiálneho pozvania adresovaného Kapverdom, členským štátom alebo Únii zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných na území členských štátov alebo Kapverd medzivládnymi organizáciami;

                        c)

                        podnikateľom a zástupcom obchodných organizácií, ktorí pravidelne cestujú do členských štátov alebo na Kapverdy;

                        d)

                        manželom, manželkám a deťom (vrátane adoptovaných) vo veku do 21 rokov alebo nezaopatreným deťom a rodičom, ktorí navštevujú:

                                    —

                                    občanov Kapverd s oprávneným pobytom na území niektorého členského štátu alebo občanov Únie s oprávneným pobytom na území Kapverd, alebo

                                    —

                                    občanov Únie s oprávneným pobytom na území členského štátu, ktorého sú občanmi, alebo občanov Kapverd s pobytom na Kapverdoch.

                  Ak sú potreba alebo zámer často alebo pravidelne cestovať jasne obmedzené na kratšie obdobie, platnosť víza na viac vstupov sa obmedzí na trvanie krátkodobého pobytu, najmä ak

                        —

                        trvanie funkčného obdobia, pokiaľ ide o osoby uvedené v písmene a),

                        —

                        trvanie pôsobenia ako stáleho člena oficiálnej delegácie, pokiaľ ide o osoby uvedené v písmene b),

                        —

                        trvanie pôsobenia ako podnikateľa alebo zástupcu obchodnej organizácie, pokiaľ ide o osoby uvedené v písmene c) alebo

                        —

                        povolenie na pobyt pre občanov Kapverd pobývajúcich na území niektorého členského štátu a pre občanov Únie pobývajúcich na Kapverdoch, pokiaľ ide o osoby uvedené v písmene d),

                  je kratšie ako päť rokov.“

         Berúc do úvahy profesijný status týchto kategórií osôb, alebo ich rodinný vzťah s občanom Kapverd alebo Únie, ktorí sa legálne zdržiavajú na území Kapverd alebo členského štátu, ako aj príbuzných občanov Únie s oprávneným pobytom na území členského štátu, ktorého sú občanmi, alebo príbuzných občanov Kapverd s pobytom na Kapverdoch, je odôvodnené, aby sa im udelili víza na viac vstupov s platnosťou päť rokov alebo obmedzené na funkčné obdobie alebo na obdobie ich legálneho pobytu, ak trvajú menej ako päť rokov.
         Pokiaľ ide o osoby, na ktoré sa vzťahuje článok 4 ods. 1 písm. a), mali by predložiť potvrdenie o svojom profesijnom postavení a dĺžke svojho mandátu.
         Toto ustanovenie sa nevzťahuje na osoby, na ktoré sa vzťahuje článok 4 ods. 1 písm. a), ak sú oslobodené od vízovej povinnosti podľa tejto dohody, t. j. ak sú držiteľmi diplomatických alebo služobných pasov.
         Osoby, na ktoré sa vzťahuje článok 4 ods. 1 písm. b), musia predložiť dôkaz o svojom postavení stáleho člena delegácie a o potrebe pravidelne sa zúčastňovať na stretnutiach, konzultáciách, rokovaniach alebo výmenných programoch.
         Osoby, na ktoré sa vzťahuje článok 4 ods. 1 písm. c), musia predložiť dôkaz o svojom profesijnom postavení a dĺžke svojich aktivít.
         Osoby, na ktoré sa vzťahuje článok 4 ods. 1 písm. d), musia predložiť dôkaz o legálnom pobyte pozývajúcej osoby.
         Ak sú potreba alebo zámer často alebo pravidelne cestovať jasne obmedzené na kratšie obdobie, platnosť víza na viac vstupov sa obmedzí na toto obdobie.
         Článok 4 ods. 2 dohody znie:

            „2.   Diplomatické misie a konzulárne miesta členských štátov a Kapverd vydávajú víza na viac vstupov platné jeden rok nasledujúcim kategóriám osôb pod podmienkou, že im počas predchádzajúceho roku bolo udelené aspoň jedno vízum, ktoré využili v súlade s právnymi predpismi o vstupe a pobyte v navštevovanom štáte:

                        a)

                        zástupcom organizácií občianskej spoločnosti, ktorí pravidelne cestujú do členských štátov alebo na Kapverdy na účely vzdelávacích školení, seminárov, konferencií, a to aj v rámci výmenných programov;

                        b)

                        príslušníkom slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach a ktorí často cestujú do členských štátov alebo na Kapverdy;

                        c)

                        účastníkom vedeckých, kultúrnych a umeleckých aktivít vrátane univerzitných a iných výmenných programov, ktorí pravidelne cestujú do členských štátov alebo na Kapverdy;

                        d)

                        účastníkom medzinárodných športových podujatí a ich profesionálnemu sprievodu;

                        e)

                        novinárom a ich akreditovanému odbornému sprievodu;

                        f)

                        žiakom, študentom, študentom (vrátane postgraduálnych študentov) a ich sprevádzajúcim učiteľom, ktorí cestujú na účely štúdia alebo vzdelávacích školení, a to aj v rámci výmenných programov a iných školských činností;

                        g)

                        zástupcom náboženských komunít uznávaných na Kapverdoch alebo v členských štátoch, ktorí pravidelne navštevujú členské štáty alebo Kapverdy;

                        h)

                        osobám vykonávajúcim pravidelné návštevy zo zdravotných dôvodov;

                        i)

                        účastníkom oficiálnych výmenných programov organizovaných partnerskými mestami či obcami;

                        j)

                        členom oficiálnych delegácií, ktorí sa na základe oficiálneho pozvania adresovaného Kapverdom, členským štátom alebo Únii zúčastňujú pravidelne na stretnutiach, konzultáciách, rokovaniach alebo výmenných programoch, ako aj na podujatiach organizovaných na území členských štátov alebo Kapverd medzivládnymi organizáciami.

                  Ak je však potreba alebo zámer často alebo pravidelne cestovať jasne obmedzené na kratšie obdobie, platnosť víza na viac vstupov sa obmedzí na trvanie krátkodobého pobytu.“

         Víza na viac vstupov platné jeden rok sa v zásade vydávajú pre uvedené kategórie žiadateľov o víza, ak v priebehu predchádzajúceho roka (12 mesiacov) získal žiadateľ o vízum aspoň jedno schengenské vízum, využil ho v súlade s právnymi predpismi o vstupe a pobyte v navštívených štátoch (napríklad neprekročil povolenú dĺžku pobytu) a ak existujú dôvody pre žiadosť o vízum na viac vstupov.
         V prípadoch, keď nie je opodstatnené vydať vízum platné jeden rok (napríklad ak výmenný program trvá menej ako jeden rok alebo osoba nemá potrebu cestovať na celý rok), bude platnosť víza kratšia ako jeden rok za predpokladu, že ostatné podmienky na vydanie víza sú splnené.
         Článok 4 ods. 3 a 4 dohody znejú:

            „3.   Diplomatické misie a konzulárne služby členských štátov a Kapverd vydávajú víza na viac vstupov platné najmenej dva roky a najviac päť rokov kategóriám osôb uvedeným v odseku 2 tohto článku pod podmienkou, že počas predchádzajúcich dvoch rokov využili víza na viac vstupov s obdobím platnosti jeden rok v súlade s predpismi o vstupe a pobyte v navštevovanom štáte.
            Ak je však potreba alebo zámer často alebo pravidelne cestovať jasne obmedzené na kratšie obdobie, platnosť víza na viac vstupov sa obmedzí na trvanie krátkodobého pobytu.
            4.   Celková dĺžka pobytu osôb uvedených v odsekoch 1 až 3 tohto článku na území členských štátov alebo Kapverd počas obdobia 180 dní neprekročí 90 dní.“

         Víza na viac vstupov s platnosťou na dva až päť rokov sa vydajú pre kategórie žiadateľov o víza uvedené v článku 4 ods. 2 pod podmienkou, že v priebehu predchádzajúcich dvoch rokov (24 mesiacov) využili schengenské víza na viac vstupov platné aspoň jeden rok v súlade s právnymi predpismi o vstupe a pobyte v navštívených štátoch a že dôvody pre žiadosť o vízum na viac vstupov sú stále platné. Je potrebné poznamenať, že vízum na viac vstupov s platnosťou na dva až päť rokov sa vydá iba vtedy, ak boli žiadateľovi o vízum v predchádzajúcich dvoch rokoch vydané dve víza platné jeden rok – a nie menej – a žiadateľ tieto víza využil v súlade s právnymi predpismi o vstupe a pobyte v navštívených štátoch. Na základe posúdenia jednotlivých žiadostí o vízum diplomatické misie a konzulárne úrady rozhodnú o dobe platnosti týchto víz, t. j. od dvoch do piatich rokov.
         Ak žiadateľ nevyužil predchádzajúce vízum, neexistuje povinnosť vydávať vízum na viac vstupov.
         2.2.2.   Poplatok za spracovanie žiadosti o vízum

         Článok 5 ods. 1 dohody znie:

            „1.   Bez toho, aby boli dotknuté ustanovenia odseku 2, členské štáty alebo Kapverdy oslobodia od poplatkov za víza tieto kategórie osôb:

                        a)

                        členov oficiálnych delegácií, ktorí sa na základe oficiálneho pozvania adresovaného Kapverdom, členským štátom alebo Únii zúčastňujú na oficiálnych stretnutiach, konzultáciách, rokovaniach alebo výmenných programoch, ako aj na podujatiach organizovaných na území niektorého členského štátu alebo Kapverd medzivládnymi organizáciami;

                        b)

                        deti vo veku do 12 rokov (5);

                        c)

                        žiakov, študentov, študentov postgraduálneho štúdia a ich sprevádzajúcich učiteľov, ktorí sa zúčastňujú na pobytoch na účely štúdia alebo vzdelávacích školení;

                        d)

                        výskumných pracovníkov cestujúcich na účely vedeckého výskumu;

                        e)

                        osoby vo veku do 25 rokov (vrátane) zúčastňujúce sa na seminároch, konferenciách, športových, kultúrnych, alebo vzdelávacích podujatiach, ktoré organizujú neziskové organizácie.“

         Uvedené kategórie osôb sú od poplatku úplne oslobodené.
         Článok 16 ods. 6 a článok 16 ods. 7 prvý pododsek vízového kódexu znejú:

            „6.   V jednotlivých prípadoch môže vízový poplatok odpustiť alebo znížiť, ak to slúži na podporu kultúrnych alebo športových záujmov, záujmov v oblasti zahraničnej politiky, politiky rozvoja a ostatných oblastí zásadného verejného záujmu alebo z humanitárnych dôvodov.
            7.   Vízový poplatok sa vyberá v eurách, v národnej mene tretej krajiny alebo v mene bežne používanej v tretej krajine, v ktorej sa žiadosť podáva, a je nevratný, okrem prípadov uvedených v článku 18 ods. 2 a článku 19 ods. 3“ (t. j. v prípadoch neprípustného uplatnenia alebo v prípadoch, keď konzulát nie je príslušný).

         Žiadateľom o víza na Kapverdách sa v súlade s článkom 16 ods. 8 vízového kódexu a občanom Únie sa v súlade s „décret-loi“ Kapverd 27/2007 „odovzdá potvrdenie o zaplatenom vízovom poplatku“.
         Článok 5 ods. 2 dohody znie:

            „2.   Ak členské štáty alebo Kapverdy spolupracujú s externým poskytovateľom služieb, možno vyberať poplatok za služby. Tento poplatok za služby bude primeraný nákladom, ktoré externému poskytovateľovi služieb vznikli pri plnení jeho úloh, a neprekročí sumu 30 EUR. Kapverdy, príslušný členský štát či členské štáty zachovajú možnosť, aby všetci žiadatelia mohli podávať žiadosti priamo na ich konzulárnych úradoch.“

         Na kategórie osôb oslobodených od vízového poplatku sa vzťahuje poplatok za služby v prípade, že členský štát spolupracuje s externým poskytovateľom služieb.
         V súčasnosti žiadny členský štát nemá dohodu o outsourcingu s externými poskytovateľmi služieb na Kapverdách.
         2.2.3.   Držitelia diplomatických a služobných pasov

         Článok 8 dohody znie:

            „1.   Občania Kapverd alebo členských štátov, ktorí sú držiteľmi platných diplomatických alebo služobných pasov, môžu bez víz vstúpiť na územie členských štátov alebo Kapverd, opustiť ho alebo ním prechádzať.
            2.   Občania uvedení v odseku 1 tohto článku sa môžu zdržiavať na území členských štátov alebo Kapverd najviac 90 dní počas obdobia 180 dní.“

         Dohoda sa nevzťahuje na vysielanie diplomatov do členských štátov. V týchto prípadoch sa použije bežný akreditačný postup.
         V spoločnom vyhlásení pripojenom k dohode sa zmluvné strany dohodli, že každá strana môže čiastočne pozastaviť vykonávanie dohody, a to najmä jej článku 8, ak vykonávanie tohto článku druhá strana zneužíva alebo ak jeho uplatňovanie predstavuje ohrozenie verejnej bezpečnosti. Čiastočné pozastavenie dohody sa musí uskutočniť v súlade s postupom stanoveným v jej článku 12 ods. 5
         V prípade pozastavenia uplatňovania článku 8 obe strany začnú v rámci spoločného výboru konzultácie s cieľom vyriešiť problémy, ktoré viedli k pozastaveniu.
         Obe strany sa dohodli, že prioritne zabezpečia vysokú úroveň bezpečnosti diplomatických a služobných pasov, a to najmä zapracovaním biometrických identifikačných znakov. Pokiaľ ide o Úniu, táto bezpečnosť bude zabezpečená v súlade s požiadavkami stanovenými v nariadení Rady (ES) č. 2252/2004 (6).
         III.   SPOLUPRÁCA V OBLASTI BEZPEČNOSTI DOKLADOV
         V spoločnom vyhlásení pripojenom k dohode sa strany dohodli, že spoločný výbor by mal v rámci monitorovania vykonávania tejto dohody posúdiť vplyv, ktorý má úroveň bezpečnosti príslušných cestovných dokladov na fungovanie tejto dohody. Na tento účel sa strany zaviazali, že si budú pravidelne vymieňať informácie o opatreniach, ktoré prijali, aby sa vyhli zvýšeniu množstva cestovných dokladov, a rozvíjať technické aspekty bezpečnosti cestovných dokladov, ako aj že si budú pravidelne vymieňať informácie o procese personalizácie vydávania cestových dokladov.
         IV.   ŠTATISTIKA
         Aby spoločný výbor mohol účinne monitorovať vykonávanie dohody, musia diplomatické misie a konzulárne úrady Kapverd a členských štátov predložiť Komisii štatistické údaje každých šesť mesiacov, a ak je to možné, podľa jednotlivých mesiacov:

                     —

                     počet vydaných víz na viac vstupov,

                     —

                     doba platnosti vydaných víz na viac vstupov,

                     —

                     počet víz vydaných pre jednotlivé kategórie osôb, na ktoré sa dohoda vzťahuje.

            (1)  Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti (Ú. v. ES L 81, 21.3.2001, s. 1).

            (2)  Nariadenie Európskeho parlamentu a Rady (ES) č. 810/2009 z 13. júla 2009, ktorým sa ustanovuje vízový kódex Spoločenstva (vízový kódex) (Ú. v. EÚ L 243, 15.9.2009, s. 1).

            (3)  Nariadenie Európskeho parlamentu a Rady (ES) č. 562/2006 z 15. marca 2006, ktorým sa ustanovuje kódex Spoločenstva o pravidlách upravujúcich pohyb osôb cez hranice (Kódex schengenských hraníc) (Ú. v. EÚ L 105, 13.4.2006, s. 1).

            (4)  Ú. v. ES L 239, 22.9.2000, s. 19.

            (5)
         Poznámka: Žiadatelia, ktorí chcú využiť oslobodenie od vízovej povinnosti pre túto kategóriu osôb, musia predložiť dôkaz potvrdzujúci ich vek.

            (6)  Nariadenie Rady (ES) č. 2252/2004 z 13. decembra 2004 o normách pre bezpečnostné znaky a biometriu v pasoch a cestovných dokladoch vydávaných členskými štátmi (Ú. v. EÚ L 385, 29.12.2004, s. 1).


title: Rozhodnutie Rady z 26. marca 1985 o uplatnení Medzinárodnej dohody o tropickom dreve z roku 1983

text:
Dôležité právne oznámenie

|

31985D0424

Úradný vestník L 236 , 03/09/1985 S. 0008 - 0008 Fínske špeciálne vydanie: Kapitola 11 Zväzok 11 S. 0225  Španielske špeciálne vydanie: Kapitola 11 Zväzok 22 S. 0138  Švédske špeciálne vydanie: Kapitola 11 Zväzok 11 S. 0225  Portugalské špeciálne vydanie Kapitola 11 Zväzok 22 S. 0138

		Rozhodnutie Radyz 26. marca 1985o uplatnení Medzinárodnej dohody o tropickom dreve z roku 1983(85/424/EHS)RADA EURÓPSKYCH SPOLOČENSTIEVso zreteľom na Zmluvu o založení Európskeho hospodárskeho spoločenstva a najmä na jej články 113 a 116,so zreteľom na odporúčanie Komisie,keďže Medzinárodná dohoda o tropickom dreve z roku 1983 bola podpísaná spoločenstvom a jeho členskými štátmi 29. júna 1984;keďže uplatnenie dohody predpokladá tak opatrenia spoločenstva ako aj spoločné opatrenia jeho členských štátov,ROZHODLA TAKTO:Článok 1Týmto spoločenstvo a jeho členské štáty vyhlasujú, že zamýšľajú uplatniť Medzinárodnú dohodu o tropickom dreve z roku 1983, v súlade s jej článkami 34 a 36, po nadobudnutí platnosti dohody podľa jej článku 37.Spoločenstvo bude uplatňovať dohodu predbežne.Článok 2Týmto sa predseda Rady poveruje určiť osobu splnomocnenú na uloženie tohto oznámenia o predbežnom uplatňovaní v mene spoločenstva.Článok 3Toto rozhodnutie bude uverejnené v Úradnom vestníku Európskych spoločenstiev.V Bruseli 26. marca 1985Za RadupredsedaF. M. Pandolfi--------------------------------------------------


title: 2008/436/ES: Rozhodnutie Rady z  9. júna 2008 , ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania

text:
               12.6.2008

               SK

               Úradný vestník Európskej únie

               L 153/36

      ROZHODNUTIE RADY

   z 9. júna 2008,
   ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania
   (2008/436/ES)
   RADA EURÓPSKEJ ÚNIE,
   so zreteľom na nariadenie Rady (EHS) č. 337/75 z 10. februára 1975, ktorým sa zriaďuje Európske stredisko pre rozvoj odborného vzdelávania (1), a najmä na jeho článok 4,
   so zreteľom na zoznam kandidátov, ktorý predložila Komisia Rade, pokiaľ ide o zástupcov zamestnávateľských organizácií,
   keďže:

               (1)

               Rada rozhodnutím z 18. septembra 2006 (2) vymenovala členov riadiacej rady Európskeho strediska pre rozvoj odborného vzdelávania na obdobie od 18. septembra 2006 do 17. septembra 2009.

               (2)

               V dôsledku odstúpenia pána Gregora MIKLICA sa uvoľnilo miesto člena riadiacej rady strediska v kategórii zástupcov zamestnávateľských organizácií,

         PRIJALA TOTO ROZHODNUTIE:
   Jediný článok
   Týmto sa uvedená osoba vymenúva za člena riadiacej rady Európskeho strediska pre rozvoj odborného vzdelávania na zvyšný čas funkčného obdobia, ktoré trvá do 17. septembra 2009:

               I.

                  ZÁSTUPCOVIA ZAMESTNÁVATEĽSKÝCH ORGANIZÁCIÍ

                           SLOVENIA

                           pán Marjan URBANČ
                           Združenie slobodných odborov Slovinska

      V Luxemburgu 9. júna 2008

            Za Radu

            predsedníčka

         M. COTMAN

      (1)  Ú. v. ES L 39, 13.2.1975, s. 1. Nariadenie naposledy zmenené a doplnené nariadením (ES) č. 2051/2004 (Ú. v. EÚ L 355, 1.12.2004, s. 1).

      (2)  Ú. v. EÚ C 240, 5.10.2006, s. 1.


title: 2007/38/ES: Rozhodnutie Rady z  22. januára 2007 , ktorým sa vymenúvajú traja dánski členovia a piati dánski náhradníci Výboru regiónov

text:
               24.1.2007

               SK

               Úradný vestník Európskej únie

               L 17/20

      ROZHODNUTIE RADY

   z 22. januára 2007,
   ktorým sa vymenúvajú traja dánski členovia a piati dánski náhradníci Výboru regiónov
   (2007/38/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh dánskej vlády,
   keďže:

               (1)

               Rada 24. januára 2006 prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               Po tom, čo pani Vibeke STORM RASMUSSEN, pán Johannes FLENSTED-JENSEN a pán Lars ABEL odstúpili, uvoľnili sa tri miesta členov Výboru regiónov. Po tom, čo pani Kristian EBBENSGAARD, pán Søren ERIKSEN, pán Jan BOYE a pani Bente NIELSEN odstúpili, uvoľnili sa štyri miesta náhradníkov Výboru regiónov. Tieto odstúpenia nadobúdajú účinnosť 1. januára 2007. Po tom, čo pani Mona HEIBERG bola vymenovaná za členku, uvoľnilo sa jedno miesto náhradníka Výboru regiónov,

         ROZHODLA TAKTO:
   Článok 1
   Za členov a náhradníkov Výboru regiónov sa na zvyšný čas funkčného obdobia, ktoré trvá do 25. januára 2010, vymenúvajú:

               a)

               za členov:

                           —

                           pán Henrik Ringbæk MADSEN, Regionsrådsmedlem, ako náhrada za Vibeke STORMOVÚ RASMUSSENOVÚ,

                           —

                           pán Karsten Uno PETERSEN, Regionsrådsmedlem, ako náhrada za Johannesa FLENSTED-JENSENA,

                           —

                           pani Mona HEIBERG, Borgerrepræsentant, Københavns Kommune, ako náhrada za Larsa ABELA;

               b)

               za náhradníkov:

                           —

                           pani Lykke DEBOIS, Regionsrådsmedlem, ako náhrada za Kristianu EBBENSGAARDAOVÚ,

                           —

                           pán Bent LARSEN, Regionsrådsmedlem, ako náhrada za Sørena ERIKSENA,

                           —

                           pani Tove LARSEN, Formand for sammenlægningsudvalget, Aabenraa Kommune, ako náhrada za Bente NIELSENOVÚ,

                           —

                           pán Erik NIELSEN, Borgmester, Rødovre Kommune, ako náhrada za Jana BOYEHO,

                           —

                           pán Søren SALLING, Regionsrådsmedlem, ako náhrada za Monu HEIBERGOVÚ.

         Článok 2
   Toto rozhodnutie nadobúda účinnosť 1. januára 2007.

      V Bruseli 22. januára 2007

            Za Radu

            predseda

         F.-W. STEINMEIER

      (1)  Ú. v. EÚ L 56, 25.2.2006, s. 75.


title: 2011/655/: Rozhodnutie Európskeho parlamentu a Rady z  27. septembra 2011 o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/028 NL/Overijssel, divízia 18, Holandsko)

text:
               7.10.2011

               SK

               Úradný vestník Európskej únie

               L 263/12

         ROZHODNUTIE EURÓPSKEHO PARLAMENTU A RADY
   z 27. septembra 2011
   o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/028 NL/Overijssel, divízia 18, Holandsko)
   (2011/655/EÚ)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 28,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (2), a najmä na jeho článok 12 ods. 3,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých zmien v štruktúre svetového obchodu spôsobených globalizáciou a pomôcť im pri opätovnom začleňovaní do trhu práce.

               (2)

               Rozsah pôsobnosti EGF bol rozšírený v prípade žiadostí podaných od 1. mája 2009 s cieľom zahrnúť podporu pre pracovníkov prepustených priamo v dôsledku globálnej finančnej a hospodárskej krízy.

               (3)

               Medziinštitucionálna dohoda zo 17. mája 2006 umožňuje mobilizáciu EGF v rámci ročného stropu vo výške 500 miliónov EUR.

               (4)

               Holandsko podalo 20. decembra 2010 žiadosť o mobilizáciu EGF v súvislosti s prepúšťaním v deviatich podnikoch, ktorých činnosť patrí podľa klasifikácie NACE Revision 2 do divízie 18 („Tlač a reprodukcia záznamových médií“), v holandskom regióne úrovne NUTS II Overijssel (NL21) a do 7. marca 2011 ju doplnilo o ďalšie informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 718 140 EUR.

               (5)

               EGF by sa mal preto mobilizovať s cieľom poskytnúť finančný príspevok v súvislosti so žiadosťou Holandska,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2011 sa mobilizuje Európsky fond na prispôsobenie sa globalizácii s cieľom poskytnúť sumu vo výške 718 140 EUR vo forme viazaných a platobných rozpočtových prostriedkov.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 27. septembra 2011

            Za Európsky parlament

            predseda

         J. BUZEK

            Za Radu

            predseda

         M. DOWGIELEWICZ

      (1)  Ú. v. EÚ C 139, 14.6.2006, s. 1.

      (2)  Ú. v. EÚ L 406, 30.12.2006, s. 1.


title: 2007/566/ES: Rozhodnutie Rady z  23. júla 2007 o podpísaní a predbežnom vykonávaní Dohody o účasti Bulharskej republiky a Rumunska v Európskom hospodárskom priestore a štyroch súvisiacich dohôd

text:
                  25.8.2007

                  SK

                  Úradný vestník Európskej únie

                  L 221/1

         ROZHODNUTIE RADY
         z 23. júla 2007
         o podpísaní a predbežnom vykonávaní Dohody o účasti Bulharskej republiky a Rumunska v Európskom hospodárskom priestore a štyroch súvisiacich dohôd
         (2007/566/ES)
         RADA EURÓPSKEJ ÚNIE,
         so zreteľom na Zmluvu o založení Európskeho spoločenstva, najmä na jej článok 310 v spojení s článkom 300 ods. 2 druhou vetou prvého pododseku,
         so zreteľom na návrh Komisie,
         keďže:

                     (1)

                     Po pristúpení k Európskej únii Bulharská republika a Rumunsko („žiadateľské krajiny EHP“) požiadali o to, aby sa stali zmluvnými stranami Dohody o Európskom hospodárskom priestore („Dohoda o EHP“) podľa článku 128 Dohody o EHP.

                     (2)

                     Na tento účel Komisia viedla rokovania v mene Európskeho spoločenstva a jeho členských štátov s Islandom, Lichtenštajnským kniežatstvom, Nórskym kráľovstvom a žiadateľskými krajinami EHP o Dohode o účasti Bulharskej republiky a Rumunska v Európskom hospodárskom priestore („EHP“) a štyroch súvisiacich dohodách, ktorými sú:

                                 i)

                                 Dohoda vo forme výmeny listov medzi Európskym spoločenstvom a Nórskym kráľovstvom o programe spolupráce pre hospodársky rast a udržateľný rozvoj v Bulharsku;

                                 ii)

                                 Dohoda vo forme výmeny listov medzi Európskym spoločenstvom a Nórskym kráľovstvom o programe spolupráce pre hospodársky rast a udržateľný rozvoj v Rumunsku;

                                 iii)

                                 Dodatkový protokol k Dohode medzi Európskym hospodárskym spoločenstvom a Islandskou republikou v dôsledku pristúpenia Bulharskej republiky a Rumunska k Európskej únii a

                                 iv)

                                 Dodakový protokol k Dohode medzi Európskym hospodárskym spoločenstvom a Nórskym kráľovstvom v dôsledku pristúpenia Bulharskej republiky a Rumunska k Európskej únii.

                     (3)

                     Rokovania sa uzavreli 29. marca 2007.

                     (4)

                     S výhradou ich uzavretia k neskoršiemu dátumu by mali byť uvedené dohody podpísané v mene Európskeho spoločenstva.

                     (5)

                     Až do ukončenia postupov potrebných na nadobudnutie platnosti uvedených dohôd a s cieľom zabezpečiť správne fungovanie vnútorného trhu v rámci Európskeho hospodárskeho priestoru je potrebné predbežne vykonávať uvedené dohody na základe dohody vo forme výmeny listov medzi Európskym spoločenstvom a Islandom, Lichtenštajnským kniežatstvom a Nórskym kráľovstvom,

               ROZHODLA TAKTO:

            Článok 1
            Týmto sa predseda Rady poveruje určiť osobu(-y) splnomocnenú(-é) na podpísanie týchto dohôd s výhradou ich uzavretia k neskoršiemu dátumu v mene Európskeho spoločenstva:

                        —

                        Dohoda o účasti Bulharskej republiky a Rumunska v Európskom hospodárskom priestore,

                        —

                        Dohoda vo forme výmeny listov medzi Európskym spoločenstvom a Nórskym kráľovstvom o programe spolupráce pre hospodársky rast a udržateľný rozvoj v Bulharsku,

                        —

                        Dohoda vo forme výmeny listov medzi Európskym spoločenstvom a Nórskym kráľovstvom o programe spolupráce pre hospodársky rast a udržateľný rozvoj v Rumunsku,

                        —

                        Dodatkový protokol k Dohode medzi Európskym hospodárskym spoločenstvom a Islandskou republikou v dôsledku pristúpenia Bulharskej republiky a Rumunska k Európskej únie a

                        —

                        Dodatkový protokol k Dohode medzi Európskym hospodárskym spoločenstvom a Nórskym kráľovstvom v dôsledku pristúpenia Bulharskej republiky a Rumunska k Európskej únii.

            Článok 2
            Týmto sa predseda Rady poveruje určiť osobu(-y) splnomocnenú(-é) podpísať v mene Európskeho spoločenstva dohody vo forme výmeny listov medzi Európskym spoločenstvom a Islandom, Lichtenštajnským kniežatstvom a Nórskom týkajúce sa predbežného vykonávania Dohody o účasti Bulharskej republiky a Rumunska v Európskom hospodárskom priestore a štyroch súvisiacich dohôd. Do nadobudnutia ich platnosti sa uvedené dohody predbežne vykonávajú od prvého dňa prvého mesiaca nasledujúceho po dni ukončenia poslednej výmeny listov.
            Avšak ustanovenia Dodatkového protokolu k Dohode medzi Európskym hospodárskym spoločenstvom a Islandskou republikou v dôsledku pristúpenia Bulharskej republiky a Rumunska k Európskej únii a Dodatkový protokol k Dohode medzi Európskym hospodárskym spoločenstvom a Nórskym kráľovstvom v dôsledku pristúpenia Bulharskej republiky a Rumunska k Európskej únii v súvislosti s novými a upravenými colnými kvótami platnými pre dovoz niektorých druhov rýb a produktov rybného hospodárstva s pôvodom na Islande a v Nórsku do Spoločenstva sa predbežne vykonávajú od prvého dňa druhého mesiaca nasledujúceho po dni ukončenia poslednej výmeny listov.

            Článok 3
            Texty Dohody o účasti Bulharskej republiky a Rumunska v Európskom hospodárskom priestore a štyroch súvisiacich dohôd, ako aj dohody vo forme výmeny listov sú pripojené k tomuto rozhodnutiu.

            V Bruseli 23. júla 2007

                  Za Radu

                  predseda

               L. AMADO


title: Rozhodnutie Rady zo 4. decembra 2012 o predĺžení funkčného obdobia predsedu odvolacieho výboru Úradu Spoločenstva pre odrody rastlín

text:
               8.12.2012

               SK

               Úradný vestník Európskej únie

               C 378/2

         ROZHODNUTIE RADY
   zo 4. decembra 2012
   o predĺžení funkčného obdobia predsedu odvolacieho výboru Úradu Spoločenstva pre odrody rastlín
   2012/C 378/03
   RADA EURÓPSKEJ ÚNIE,
   so zreteľom na nariadenie Rady (ES) č. 2100/94 z 27. júla 1994 o právach Spoločenstva k odrodám rastlín (1), a najmä na jeho článok 47 ods. 1,
   keďže:

               (1)

               Rada rozhodnutím 2007/858/ES zo 17. decembra 2007 (2) vymenovala pána Paula A.C.E. VAN DER KOOIJA za predsedu odvolacieho výboru Úradu Spoločenstva pre odrody rastlín.

               (2)

               Komisia v nadväznosti na kladné stanovisko správnej rady úradu navrhla dňa 10. októbra 2012 predĺžiť funkčné obdobie pána Paula A.C.E. VAN DER KOOIJA,

         PRIJALA TOTO ROZHODNUTIE:
   Článok 1
   Funkčné obdobie pána Paula A.C.E. VAN DER KOOIJA ako predsedu odvolacieho výboru Úradu Spoločenstva pre odrody rastlín sa týmto predlžuje na obdobie piatich rokov s účinnosťou od 18. decembra 2012.
   Článok 2
   Predseda správnej rady Úradu Spoločenstva pre odrody rastlín sa poveruje prijatím všetkých opatrení potrebných na vykonanie článku 1.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 4. decembra 2012

            Za Radu

            predseda

         V. SHIARLY

      (1)  Ú. v. ES L 227, 1.9.1994, s. 1.

      (2)  Ú. v. EÚ L 337, 21.12.2007, s. 105.